**MÁS VILÁG(OK)**

Mit jelent a másvilág, és mit a más világ? Érezzük, tudjuk, hogy nagyon különböző dolgokat.

Vallási és ma már egyre inkább tudományos értelemben is a **másvilág** az a "hely", pontosabban létállapot, ahová/amibe lelkünk távozik fizikai testünk halála után. A **más világ** pedig a hétköznapi szóhasználatban egyszerűen egy másik földrajzi helyet, esetleg űrbéli tartományt, vagy jól körülhatárolható tudati (agyi) területet, gondolkodásmódot, érzelmi állapotot jelent. Ha valaki egy egzotikus utazásról hazatér, hányszor halljuk: „Ó, az egy egészen más világ!”

Hogyan határozzák meg a szótárak és lexikonok a **világ** általános fogalmát?

A magyar akadémiai értelmező szótár több mint egy teljes hasábon részletezi a különféle értelmezéseket. Ezekből most számomra csak néhány jelentékeny, átfogó jelentés az érdekes: 1. A valóság a maga teljességében és összefüggésében. 2. A Föld a rajta lévő természeti és társadalmi alakulatokkal együtt. 3. Hasonló lények, dolgok, jelenségek összessége; élmények, lelki, erkölcsi tulajdonságok rendszere. Egyéb lexikonokból, tudományos gyűjteményekből nem idézek, mert ezekkel több oldal telne be.

Arra viszont érdemes kitérni, hogy magyar nyelvünk ebben az esetben is milyen gazdag és milyen kifejező. Íme néhány kifejezés, amely beivódott a köznyelvbe, és mindegyikben ott van a "-világ-" alkotó tag (vagy összetevő): csillagvilág, mesevilág, művészvilág, eszmevilág, képzeletvilág, hitvilág, álomvilág, élővilág, állatvilág, növényvilág, pénzvilág alvilág; világkép, világnézet, világszervezet, világpolitika, világválság, világháború, világbéke, világsajtó, világháló, világbirodalom, világkiállítás, világgazdaság, világégés stb.

A hatalmas, szerteágazó témában meg sem próbálok "rendet vágni", csupán egy saját(os), és nyilván szubjektív, rendező elv szerint mégis megkísérlem bizonyos csoportosításban (osztályozásban?) áttekinteni a „világ” szó jelentésrendszerét.

**Érzékelt vagy érzékelhető világok**

 Ide sorolom a testi érzékszerveinkkel közvetlenül érezhető, látható, hallható, ízlelhető, szagolható, tapintható dolgokat, élőlényeket és élettelen tárgyakat. Az érzelmi világ nem kötődik tárgyakhoz vagy anyagi dolgokhoz, de ebben lakik az örömtől, az ujjongástól kezdve egy hosszú érzelmi skálán haladva a szomorúságig, a testi-lelki szenvedésig, és a fájdalmakig bezáróan szívünk érzéseinek, érzelemvilágunknak rendkívüli gazdagsága. Ez a kör annyira világos és nyilvánvaló, hogy nem szükséges példákkal magyarázni.

Kissé bonyolultabb a segédeszközökkel, műszerekkel, mérőgépekkel valamint a modern technika sokféle vívmányának segítségével érzékeink számára is megjeleníthető világ. Ennek jó részét a velünk született érzékszervekkel általában egyáltalán nem, vagy csak apró pontokként, gyenge jelekként látjuk (halljuk, érezzük stb.). Itt már segít a megértésben néhány példa. A fény- és elektronmikroszkóp, a csillagászati optikai távcső és a rádióteleszkóp, a periszkóp; az elektronikus hangerősítő, az oszcilloszkóp; a víz alatti szonár; a földi kommunikációban használatos rádióhullámok, különösen az ionoszféráról visszaverődő rövidhullám, a mikrohullámok stb., mind-mind olyan eszközök és eljárások, amelyek "egyszerűen" megsokszorozzák (néha kiegészítik) puszta testi érzékszerveink képességeit. Ide sorolandók az anyagi és anyagszerkezeti jellemzőket mérő mechanikus, fény-és hangtani, elektromos, elektronikus, kémiai, biofizikai és kémiai, nukleáris stb. eszközök és érzékeny kijelző műszerek, oszcilloszkópok (pl. egy mikrobár felbontású nyomásmérő, vagy egy 10 ppm pontosságú millivoltmérő.) Mindezek a módszerek és eszközök szinte kizárólag **e földi világ**természeti tulajdonságainak, az emberre való hatásának megismerését és vizsgálatát szolgálják.

A 21. század elején ezt a képet ki kell egészíteni olyan kutatási irányokkal, mint a földkéreg alatti, az oceanográfiai és a földi légkör feletti világ megismerésének törekvésével. Valójában nagyon keveset tudunk lakóhelyünkről, a Föld nevű bolygóról. Sem a világóceánok mélyrétegeit, különösen nem a 8-10 km mélyen lévő tengerfenekek élő-és élettelen világának titkait. A 6371 km sugarú Földgömbbe eddig mindössze 12 km-re sikerült behatolni, a Kola-félszigeten, ahol 1989-ben egy fúrás elérte a 12 261 méteres mélységet. Jobb híján csak sejtjük, mert sokkal jobb hipotéziseink nincsenek, hogy a Föld magvában, (és a magmában?) óriási hőmérsékletű elektromos és elektromágneses örvénylések zajlanak, amelyek például a Föld mágneses erőterének létrehozói.

Számos kutató és elismert tudós tételezi fel, hogy a Föld nem tömör anyag, hanem réteges szerkezetű. Erre pl. csak a vulkánok működéséből, a kilövellt kő, por, gázok és láva-anyag milyenségéből, valamint bizonyos csomópontokban észlelhető különös szeizmikus tevékenységekből lehet következtetni.

Hogy a réteges Föld mélyében netán más világok, esetleg idegen lények, ősi kultúrák és technológiák ottmaradt részei létezhetnek, ‒ ez már inkább a fantázia és a sci-fi tárgykörébe tartozik,‒ bár ki tudja?! A Földről van szó, arról a gömbszerű kozmikus képződményről, amelynek felszínén magabiztosan futkosunk, holott még ezt a felszínt sem ismerjük eléggé. Az 5-6000 km-es mélység, hol van csak a Naprendszerünkön belüli távolságoktól!? Hát kit ne érdekelne, mi van mélyen a talpunk alatt!?

A Föld gravitációs erőterén túl, a Naprendszerünkben, a Galaxisunkban és még távolabb is nagyon intenzív a NASA és a SETI („Search for Extra-Terrestrial Intelligence”, azaz a „földön kívüli intelligencia keresése”) tevékenysége. Erről bőségesen szólnak a médiumok és egyéb fórumok, ezért itt most ezekre nem térek ki. A más naprendszereket, galaxisokat is illethetjük a más(féle) világ jelzőjével.

**Elképzelt vagy elképzelhető világok**

Az átmenet nem éles, sem ide, sem oda. Általában minden érzékelhető egyúttal valamilyen módon elképzelhető is. Sokunknak nincs lehetősége (és nincs is rá szükségünk), hogy mikroszkóppal nézegessük az élő sejtmag szerkezetét, vagy lássuk egy digitális voltmérőn a neuron 75 mV-os nyugalmi potenciálját. Ettől még ezek az érzékelhető kategóriába tartoznak, mert elvileg bármikor hozzáférhetővé tehetjük őket testi érzékeink számára, ám puszta elképzelésünk (esetleg más tapasztalatunk) alapján sincs semmi kétségünk fizikai valóságuk felől. Tanulmányaink során rengeteg esemény, adat, személy leírásával találkoztunk, amiket és akiket csak elképzelni tudtunk, de kétségünk sem volt valóságuk vagy valódiságuk felől. A fényképezés, filmezés és hangrögzítés, továbbá a mai digitális technika feltalálása után viszont sok elképzelt személy vagy szerkezet látható lett a fényképen, vagy akár tapintható a 3D-es nyomtatónak köszönhetően. Az elképzeltből érzékelhető lett. Az előző bekezdésekben a Föld belsejéről leírtak már átvezetnek az elképzelt vagy az elképzelhető világok fogalmaihoz. Az "elképzelt" kifejezés olykor megfelel a feltételezettnek, valószínűnek, sőt a szükségszerűnek is!

Az elképzelt dolgok/világok nem mások, mint az agyban képileg megjelenő, vagy "lelki szemeinkkel" láthatóvá vált személyek, események, jelenségek. Ide sorolhatóak a kísérletileg bizonyított tudományos tételek, valamint olyan elméletek, kutatások és hipotézisek eredményei, amelyek érzékelhetővé (láthatóvá, kézzel foghatóvá stb.) tétele meglehetősen nehéz, vagy egyenesen lehetetlen. A kvantumfizikában, az űrkutatásban, a mikrobiológiában, a nanotechnológiákban számtalan olyan cáfolhatatlan állítás létezik, amelyet csak a matematikai leírások tudnak kifejezni, amelyek egyes kiemelkedő elmék agyában konkrét egyenletek, adatok, állandók, megoldási formulákként "meg is jelennek" (N. Bohr, A. Einstein, W. Braun, N. Tesla), de tárgyszerűen nem tehetőek érzékelhetővé, még elképzelhetővé is nehezen. Ezeknek az elméleteknek (matematikai kifejezéseknek) a helyessége akkor bizonyosodik be, amikor az elmélet alapján megépített illetve előállított anyagi szerkezet (fegyver, gép, műszer, gyógyszer stb.) jól és pontosan működik.

Jórészt ‒ de nem kizárólagosan és teljesen ‒ az eszmék, álmok, **filozófiák, hitek,** jelenések, látomások is ebbe a világba nyúlnak bele, pl. a Rejtett világ felől. A tudatalattiból felhozott képek, hangok, érzések is itt jelennek meg.

Az átmeneteket szokták köztes világoknak is nevezni. A világvallások ősi mítoszainak szövegei és képi ábrázolásaik változatos gazdagsága, ugyanakkor bizonyos szövegrészek és formai jegyek megdöbbentő azonossága mutatja, hogy mennyire foglalkoztatta őseinket lényük, testük és lelkük sorsa e földi életük vége, azaz haláluk után. Akár 45 000 akár 60 000 év telt el a homo sapiens öntudatra ébredése óta, ez a tudásvágy nem múlt el az emberből, ha bevallja, ha nem, ha fiatal, ha öreg, ha ateista, ha buzgó katolikus, szóval, ha egyáltalán őszintén magába néz, akkor ott érzi bensőjében az égető kérdést: **milyen az a túlvilág**, ahová kerülök, „ha létem végleg lemerül.." A különböző vallások különböző elképzeléseket dolgoztak ki, amelyekkel egyrészt hitet és reménységet kívántak az emberek elméjébe és szívébe ültetni, másrészt a büntetés‒jutalmazás módszerével lehetőleg békésen irányítani a társadalmak életét, valamiképp egyensúlyban tartva kormányozni az állammal karöltve az egyre szaporodó embervilág sorsának és viselkedésének kilengéseit (jólét és nyomor, földosztás és kizsákmányolás, szabadság és gyarmatosítás, béke és háború, szeretet és gyűlölet, stb.)

 A hittételek (dogmák) elfogadása, követése, sőt kötelező terjesztése a **jó túlvilágba** (Isten országa, üdvösség, paradicsom, örömteljes nirvána, örök boldogság) juttatja a hívő lelkét, ellenkező esetben a **rossz túlvilágba** (pokol, kárhozat, tisztító tűz, alacsony szintű reinkarnáció) várja az elhunytat. A zsidó-keresztény egyházak és az iszlám szervezeti felépítése hierarchikus.

Mindezek jórészt emberi spekulációk és teológiai okoskodások, keverve az ősi szent iratok és hagyományok tartalmi elemeivel.

**Rejtett világ**

A világegyetem nagyobb része el van rejtve az emberi tudás elől. Maga az elnevezés is paradoxon, hiszen, ha el van rejtve, honnan tudom, hogy van-e egyáltalán?!

Voltak a történelemben kiválasztott, kiváltságos emberek, akiknek megadatott némi átjárás ebbe a rejtett tartományba, akik hoztak nekünk ismereteket az isteni világból. Gondoljunk Énokra, Illésre, Ezékielre, Pál apostolra, Swedenborgra és más szentekre, prófétákra vagy tudósokra. Emlékezzünk Jézus mondására: „ *Az én országom nem e világból való..*” (János ev. 18, 36.)

Amit ismerünk a teljes világegyetemből, az olyan kevés, hogy kell lennie egy sokkal nagyobb, sokkal tágabb, sokkal heterogénebb, sokkal gazdagabb, sokkal változatosabb világnak, amelynek fő jellemzője, hogy az általunk, a mi univerzumunkban ismert természeti törvények és természeti állandók nem feltétlenül ugyanazok, mint itt. Az élet (ha van) fogalma, kémiai és biológiai alapja is más lehet.

Az ember számára jelenleg ilyen érzék és‒tudat feletti rejtett világban létezhet (élhet?) az ember feletti, Földön túli, nem anyagi eredetű VILÁGLÉLEK (→Jahve, Allah, Brahma, Visnu, Síva, Krisna, az „isteni Buddha”, a Sinto [= istenek útja] stb.) Innen sugároznak ki a teremtő és szabályozó energiák, amelyek láthatatlanul fenntartják a szellemi és anyagi világ, a tér-idő kontinuum, és más, számunkra ismeretlen erők dinamikus egyensúlyát, vagy szabályozott hullámzását...

* + 1. Ebből a Világlélekből kapott egy darabkát minden Földre született ember, és halála utáni sorsát (világát, helyét, feladatát) az szabja meg, hogyan sáfárkodott ezzel az Isten-darabkával, amely csodálatos módon magában foglalja az istenség teljességét (!). Ezt az isteni részt emberi szavakkal úgy mondhatjuk, hogy SZERETET. Ez a „világmozgató erő” (Dante után). Az ember számára jelenleg érzék és‒tudat feletti.
			1. A Rejtett világnak nincs „helye”, mindenütt ott lehet, mindenben jelen van.

Tudnunk kell, hogy a VILÁGLÉLEK-nek vagy ISTENNEK, és az egész Rejtett világ fogalmának minden megközelítése óhatatlanul antropomorf (emberszabású, emberi mértékű, emberi tulajdonságú), mert „az ember csak emberit gondolhat”, emberként személyesíti meg mind az anyagi, mind a szellemi valóságot. Olyan világ ez, ahogy Pál apostol írja, „*Amit szem nem látott, fül nem hallott, és ember szíve meg sem sejtett*”. (1 Korinthus 2,9.)

 A Rejtett világ „nyelvét” és/vagy jelrendszerét mindenképp le kell fordítani, át kell transzformálni az emberi agy/lélek számára érthető és értelmezhető kommunikációs formára. Ezt a fordítást valószínűleg a küldő, az üzenő eleve elvégzi, vagy telepatikus üzemmódot használ.

 A Rejtett világból sem lehetetlen az átjárás vagy „áthallás” az Elképzelt világba. Az emberi szív és értelem meg-megnyílhat az isteni üzenetek és a Földön túli bölcsesség befogadására. Innen érkezhetnek az emberi tudatba az intuíciók.A távérzékelésnek és néhány paranormális képességnek is köze lehet a Rejtett világhoz.

 A Rejtett világok kategóriájába kell sorolni a miénken kívüli más univerzumokat, illetve az úgynevezett „párhuzamos univerzumokat” (ha egyáltalán léteznek). Számos elismert csillagász és asztrofizikus nem zárja ki más univerzumok, sőt multiverzumok létezését.

* + 1. Felhasznált irodalom

 1. Paul Davis: A kísérteties csönd, 2010

 2. Paul Davis: Isten gondolatai, 1992

 3. Stephen Hawking-Roger Penrose: A tér és az idő természete, 1996

* + 1. 4. https://hu.wikipedia.org/wiki/Vil%C3%A1gvall%C3%A1s
		2. 5. <https://hinduizmus.hu/hindu-istenek>

 6. https://azsiaekkovei.hu/hirek/347-sinto-az-istenek-utja

* + 1. 7. Reményi Tibor: Honnan jöttünk, SORSUNKÉRT f.irat, 2024

 **REMÉNYI TIBOR, 2025. március**